CELEX: 32020R2008
Language: et
Date: 2020-12-08 00:00:00
Title: Komisjoni määrus (EL) 2020/2008 8. detsember 2020, millega muudetakse määrusi (EL) nr 702/2014, (EL) nr 717/2014 ja (EL) nr 1388/2014 seoses nende kohaldamisajaga ja tehakse muid asjakohaseid kohandusi (EMPs kohaldatav tekst)

9.12.2020   
               
               
                  ET
               
               
                  Euroopa Liidu Teataja
               
               
                  L 414/15
               
            
         KOMISJONI MÄÄRUS (EL) 2020/2008
         8. detsember 2020,
         millega muudetakse määrusi (EL) nr 702/2014, (EL) nr 717/2014 ja (EL) nr 1388/2014 seoses nende kohaldamisajaga ja tehakse muid asjakohaseid kohandusi
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 108 lõiget 4,
         võttes arvesse nõukogu 13. juuli 2015. aasta määrust (EL) 2015/1588, milles käsitletakse Euroopa Liidu toimimise lepingu artiklite 107 ja 108 kohaldamist teatavate horisontaalse riigiabi liikide suhtes, (1) eriti selle artikli 1 lõiget 1 ja artikli 2 lõiget 1,
         olles konsulteerinud riigiabi nõuandekomiteega
         ning arvestades järgmist:
         
                     (1)
                  
                  
                     Komisjoni määrust (EL) nr 702/2014 (2) kohaldatakse kuni 31. detsembrini 2020.
                  
               
                     (2)
                  
                  
                     Komisjon algatas 8. septembril 2018 määruse (EL) nr 702/2014 läbivaatamise, et asendada see uue määrusega aastateks 2021–2027. Uue määruse väljatöötamisel tuleks arvesse võtta ka ühise põllumajanduspoliitika (ÜPP) arengut. Eriti oluline on ettepanek, mis käsitleb Euroopa Parlamendi ja nõukogu määrust, millega kehtestatakse eeskirjad, kuidas toetada liikmesriikide koostatavaid ÜPP strateegiakavu, (3) ning milles nähakse ette ÜPP strateegiakavade rakendamine liikmesriikides alates 1. jaanuarist 2021.
                  
               
                     (3)
                  
                  
                     ÜPP reformi seadusandlik menetlus on aga veel pooleli, mistõttu ei võeta veel niipea vastu õigusraamistikku ega sellest tulenevaid delegeeritud õigusakte ja rakendusakte.
                  
               
                     (4)
                  
                  
                     Selle tagamiseks, et liikmesriigid võivad jätkata oma riigiabi kavade suhtes erandi tegemist kooskõlas määrusega (EL) nr 702/2014 ja võimaldada kõnealuse määruse läbivaatamise lõpuleviimist pärast ÜPP reformi vastuvõtmist, on asjakohane pikendada määruse (EL) nr 702/2014 kohaldamisaega kuni 31. detsembrini 2022.
                  
               
                     (5)
                  
                  
                     Komisjoni määrusi (EL) nr 717/2014 (4) ja (EL) nr 1388/2014 (5) kohaldatakse samuti kuni 31. detsembril 2020.
                  
               
                     (6)
                  
                  
                     Komisjon algatas 29. aprillil 2019 määruse (EL) nr 717/2014 ja 2. mail 2019 määruse (EL) nr 1388/2014 läbivaatamise, et asendada need uute määrustega aastateks 2021–2027. Need määrused peaksid olema jätkuvalt sidusad ja kooskõlas muude õigusnormidega, mis on asjakohased seoses riigiabi hindamisega kalandus- ja vesiviljelussektoris, eelkõige Euroopa Merendus- ja Kalandusfondi (EMKF) käsitleva määrusega (6). Eriti oluline on Euroopa Parlamendi ja nõukogu määruse ettepanek EMKFi kohta, millega nähakse ette EMKFi loomine alates 1. jaanuarist 2021 (7). EMKFi reformi käsitlev seadusandlik menetlus on veel pooleli. Selle tagamiseks, et liikmesriigid saaksid jätkata väikesemahulise abi andmist kooskõlas määrusega (EL) nr 717/2014 ja oma riigiabi kavade suhtes erandi tegemist kooskõlas määrusega (EL) nr 1388/2014 ning võimaldada kõnealuste määruste läbivaatamise lõpuleviimist pärast EMKFi reformi vastuvõtmist, on asjakohane pikendada määruste (EL) nr 717/2014 ja (EL) nr 1388/2014 kohaldamisaega kuni 31. detsembrini 2022.
                  
               
                     (7)
                  
                  
                     Võttes arvesse määruste (EL) nr 702/2014 ja (EL) nr 1388/2014 kohaldamisaja pikendamist, võib mõni liikmesriik soovida pikendada nende meetmete kohaldamist, mille kohta on esitatud kõnealuste määruste kohane kokkuvõtlik teave. Halduskoormuse vähendamiseks tuleb sätestada, et kokkuvõtlik teave kõnealuste meetmete kohaldamisaja pikendamise, sealhulgas eelarve võimaliku suurendamise kohta loetakse komisjonile edastatuks ja avaldatuks, tingimusel et asjaomastes meetmetes ei tehta sisulisi muudatusi.
                  
               
                     (8)
                  
                  
                     Määrusi (EL) nr 702/2014 ja (EL) nr 1388/2014 tuleks ka kohandada, et võtta arvesse COVID-19 pandeemia majanduslikke ja rahalisi tagajärgi ettevõtjatele ning tagada kooskõla komisjoni vastu võetud üldiste poliitikameetmetega, eelkõige ajavahemikul 2020–2021. Eelkõige peaksid kõnealuste määruste alusel olema jätkuvalt abikõlblikud ettevõtjad, kes ei olnud raskustes 31. detsembri 2019. aasta seisuga, kuid kes sattusid raskustesse ajavahemikul 1. jaanuarist 2020 kuni 30. juunini 2021.
                  
               
                     (9)
                  
                  
                     Määruse (EL) nr 1388/2014 artikkel 1 ja artiklid 13–43 sisaldavad viiteid EMKFi määrusele (EL) nr 508/2014, et määratleda rahastamiskõlbmatud toimingud ja määrata kindlaks nende sätete alusel abi andmise tingimused. Selleks et tagada määruse (EL) nr 1388/2014 kehtivusaja pikendamise ajal õiguskindlus, tuleks neid viiteid käsitada viidetena määruse (EL) nr 508/2014 sätete 31. detsembril 2020 kehtivale versioonile, olenemata sellest, kas nimetatud määrus tunnistatakse kehtetuks või mitte.
                  
               
                     (10)
                  
                  
                     Määrusi (EL) nr 702/2014, (EL) nr 717/2014 ja (EL) nr 1388/2014 tuleks seetõttu vastavalt muuta.
                  
               
                     (11)
                  
                  
                     Selleks et tagada määruste (EL) nr 702/2014, (EL) nr 717/2014 ja (EL) nr 1388/2014 alusel antava olemasoleva abi järjepidevus ning võimaldada ettevõtjatel, kellest said COVID-19 pandeemia tagajärjel 1. jaanuaril 2020 või pärast seda raskustes olevad ettevõtjad, saada abi alates 1. jaanuarist 2020, peaks käesolev määrus jõustuma võimalikult kiiresti pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 702/2014 muutmine
            Määrust (EL) nr 702/2014 muudetakse järgmiselt:
            
                        1)
                     
                     
                        artikli 1 lõikesse 6 lisatakse punkt c:
                        
                                    „c)
                                 
                                 
                                    abi ettevõtjatele, kes ei olnud 31. detsembri 2019. aasta seisuga raskustes olevad ettevõtjad, kuid sattusid raskustesse ajavahemikul 1. jaanuarist 2020 kuni 30. juunini 2021.“;
                                 
                              
                  
                        2)
                     
                     
                        artiklisse 9 lisatakse lõige 8:
                        
                           „8.   Kui liikmesriik soovib pikendada nende meetmete kohaldamist, mille kohta on komisjonile esitatud kokkuvõtlik teave, loetakse erandina lõigetest 1, 2 ja 6 kokkuvõtlik teave nende meetmete kohaldamisaja pikendamise kohta komisjonile edastatuks ja avaldatuks, tingimusel et asjaomastes meetmetes ei tehta peale eelarve suurendamise muid sisulisi muudatusi.“;
                        
                     
                  
                        3)
                     
                     
                        artikli 52 teine lõik asendatakse järgmisega:
                        „Seda kohaldatakse 31. detsembrini 2022.“
                     
                  
         
            Artikkel 2
            Määruse (EL) nr 717/2014 muutmine
            Määruse (EL) nr 717/2014 artikli 8 teine lõik asendatakse järgmisega:
            
               „Seda kohaldatakse 31. detsembrini 2022.“
            
         
         
            Artikkel 3
            Määruse (EL) nr 1388/2014 muutmine
            Määrust (EL) nr 1388/2014 muudetakse järgmiselt:
            
                        1)
                     
                     
                        artikli 1 lõike 3 punkt d asendatakse järgmisega:
                        
                                    „d)
                                 
                                 
                                    abi, mida antakse raskustes olevatele ettevõtjatele, välja arvatud loodusõnnetuste tekitatud kahju korvamiseks antav abi, ning abi, mida antakse ettevõtjatele, kes ei olnud raskustes 31. detsembri 2019. aasta seisuga, kuid sattusid raskustesse ajavahemikul 1. jaanuarist 2020 kuni 30. juunini 2021;“;
                                 
                              
                  
                        2)
                     
                     
                        lisatakse artikkel 11a:
                        
                           „Artikkel 11a
                           Erand teavitamis- ja avaldamisnõuetest
                           Kui liikmesriik soovib pikendada nende meetmete kohaldamist, mille kohta on komisjonile esitatud kokkuvõtlik teave, loetakse erandina artikli 9 lõikest 5 ja artikli 11 punktist a kokkuvõtlik teave nende meetmete kohaldamisaja pikendamise kohta komisjonile edastatuks ja avaldatuks, tingimusel et asjaomastes meetmetes ei tehta peale eelarve suurendamise muid sisulisi muudatusi.“;
                        
                     
                  
                        3)
                     
                     
                        artikli 47 teine lõik asendatakse järgmisega:
                        „Seda kohaldatakse 31. detsembrini 2022.“
                     
                  
         
            Artikkel 4
            Määruses (EL) nr 1388/2014 määrusele (EL) nr 508/2014 tehtud viidete kohaldamine
            Määruse (EL) nr 1388/2014 artiklis 1 ja artiklites 13–43 sisalduvaid viiteid määruse (EL) nr 508/2014 sätetele käsitatakse viidetena nende sätete 31. detsembril 2020 kehtivale versioonile, olenemata sellest, kas nimetatud määrus tunnistatakse kehtetuks või mitte.
         
         
            Artikkel 5
            Jõustumine
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. detsember 2020
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 248, 24.9.2015, lk 1.
         
            (2)  Komisjoni 25. juuni 2014. aasta määrus (EL) nr 702/2014 Euroopa Liidu toimimise lepingu artiklite 107 ja 108 kohaldamise kohta, millega teatavat liiki abi põllumajandus- ja metsandussektoris ja maapiirkondades tunnistatakse siseturuga kokkusobivaks (ELT L 193, 1.7.2014, lk 1).
         
            (3)  Ettepanek: Euroopa Parlamendi ja nõukogu määrus, millega kehtestatakse eeskirjad, kuidas toetada liikmesriikide koostatavaid Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavaid ühise põllumajanduspoliitika strateegiakavu (ÜPP strateegiakavad), ning millega tunnistatakse kehtetuks Euroopa Parlamendi ja nõukogu määrused (EL) nr 1305/2013 ja (EL) nr 1307/2013 (COM(2018) 392 final).
         
            (4)  Komisjoni 27. juuni 2014. aasta määrus (EL) nr 717/2014, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes kalandus- ja vesiviljelussektoris (ELT L 190, 28.6.2014, lk 45).
         
            (5)  Komisjoni 16. detsembri 2014. aasta määrus (EL) nr 1388/2014, millega tunnistatakse teatavat liiki abi kalandus- ja vesiviljelustoodete tootmise, töötlemise ja turustamisega tegelevatele ettevõtjatele Euroopa Liidu toimimise lepingu artiklite 107 ja 108 kohaldamisel siseturuga kokkusobivaks (ELT L 369, 24.12.2014, lk 37).
         
            (6)  Euroopa Parlamendi ja nõukogu 15. mai 2014. aasta määrus (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011 (ELT L 149, 20.5.2014, lk 1).
         
            (7)  Ettepanek: Euroopa Parlamendi ja nõukogu määrus, milles käsitletakse Euroopa Merendus- ja Kalandusfondi ning millega tunnistatakse kehtetuks Euroopa Parlamendi ja nõukogu määrus (EL) nr 508/2014 (COM(2018) 390 final).